
Bosznia-Hercegovina EU integrációs kihívásai

A munkámban Bosznia-Hercegovina EU-integrációs lehetőségeit vizsgáltam, történeti és
háborús múltjára, illetve a Daytoni Békeszerződés kihívásaira alapozva. Feltártam azokat a
tényezőket, amelyek befolyásolták az ország európaizálódását, és nemzeti identitásának
kialakulását, amelyek mai napig hatással vannak a fejlődésre, a csatlakozási folyamat
alakulására.
A téma aktualitását továbbá a felforrósodott nemzetközi környezet, Oroszország befolyása a
balkáni térségben, a Daytoni Békeszerződés politikai, gazdasági, katonai, illetve külpolitikai
aspektusainak felülvizsgálata, a stagnáló fejlődés, valamint a boszniai entitások közötti politikai
patthelyzet adja.
Az EU 1995-től kezdve nagy szerepet vállal a stabilitás megőrzésében, az ország elsődleges
finanszírozója, 2004 óta pedig a teljes integrációs folyamat az ő kezeiben van. Azonban számos
problémába ütközik a béke fenntartása, a központi intézmények létrehozása, illetve
működtetése, amely nagyobb mértékű kooperációt igényelne Bosznia-Hercegovina, az országot
alkotó entitások, az EU és más nemzetközi szereplők között. Dolgozatomban ezekre az
együttműködési hiátusokra világítottam rá, értékeltem az immár évtizedek óta húzódó
integrációs folyamatot, rámutattam azokra a problémákra, amelyek fejlődést igényelnek.
Fontosnak tartom kiemelni az ország belső integrációjának elsődlegeségét, amely
elengedhetetlen ahhoz, hogy képes legyen az Euro-Atlanti térség teljesértékű tagjává válni,
képviselni azokat az értékeket, amelyek ezt a régiót meghatározzák.
Kutatásom során egyaránt támaszkodtam az EU hivatalos dokumentumaira, jelentéseire a
boszniai integrációval kapcsolatban, hazai és külföldi szakirodalomra, hogy széleskörű
megértést nyerhessek a különböző célokról és álláspontokról, továbbá szakmai konzultációkra a
témavezetőmmel, és más szakértőkkel.
Magyarország szoros kapcsolatokat ápol Bosznia-Hercegovinával, illetve kezdetektől fogva
jelentős erővel vesz részt az EU által működtetett EUFOR Althea békefenntartó műveletben. A
magyar kül-, biztonság- és védelempolitika folyamatosan támogatja az ország integrációs
törekvéseit.



